Andreas

For det gammelengelske diktet, se Andreas (dikt)

Andreas er et mannsnavn avledet av det greske ordet ἀνήρ, anér (genitiv ἀνδρός, andrós), «mann». Navnet oversettes gjerne «mandig», «modig». Andreas har navnedag 30. november i Skandinavia og i Finland.

Utbredelse
Navnet er kjent i kun én delvis lesbar runeinnskrift fra Möckleby i Sverige som  (andre(as?)). Navnet var derfor antakelig sjeldent i vikingtiden. Andreas er kjent i Skandinavia fra 1100-tallet. Andres var et vanlig navn i Norge i middelalderen. Over 190 forskjellige personer med navnet er nevnt i Regesta Norvegica. Formen Anders er kjent i Danmark fra 1200-tallet og i Norge og Sverige fra 1300-tallet. Formen Ander er kjent brukt i Sverige fra 1396. André er kjent brukt i Norge fra 1800-tallet.

Andreas var blant de mest populære døpenavnene i Norge rundt år 1500 og på 1700- og 1800-tallet, men ble mindre brukt utover 1900-tallet. Fra ca. 1980 og framover er det igjen ett av de mest populære døpenavnene, med en foreløpig topp i 1994. Andreas har vært blant de ti mest populære døpenavnene i Norge i alle år fra 1983–2006, og var det mest populære døpenavnet av alle i 1997. Formen Anders var mest populær i Norge på 1700- og 1800-tallet og igjen på slutten av 1900-tallet. André var mest populær i 1980-årene.

I Danmark var Andreas mest brukt før 1910, og igjen fra 1980, spesielt på Bornholm og i Sønderjylland. I Sverige var navnet best brukt i 1970- og 1980-årene og igjen fra 2000. I Tyskland var Andreas et populært navn på guttebarn i perioden ca. 1950–1990.

Formen Anders var mest brukt i Sverige i 1960-årene og i Danmark i 1970- og 1980-årene. André var mest brukt i Sverige i 1980- og 1990-årene og i Danmark fra 1970-tallet.

Andreas og relaterte navn har navnedag i mange land, oftest den 30. november.

Andreas er i dag et det mest brukte navnet på Kypros (Ανδρέας), og er svært vanlig i Tyskland, Østerrike og Liechtenstein. Navnet er også vanlig i Hellas (Ανδρέας), Norge, Sverige, Estland, og på Grønland. Andre svært vanlige former er Andres i Colombia, Andry på Madagaskar, Anders i Sverige, Andris i Latvia, Andrzej i Polen, Andrij i Ukraina, Andrej i Russland (Андрей) og Slovenia, André i Belgia, Andrea på Malta, Andrew i Sør-Afrika og Malaysia, Andrius i Litauen.

|}

Kjente personer med navnet

 Apostelen Andreas, ifølge Bibelen en av Jesu disipler
 Andreas Capellanus (ca. 1160–ca 1200), fransk forfatter og filosof
 Andres Simonsson (ca. 1180-1218), norsk baglerhøvding
 Andreas Vesalius (1514–1564), belgisk lege kjent for sine bidrag innenfor anatomi
 Christian Andreas Doppler (1803–1853), østerriksk fysiker og matematiker som har gitt navn til Dopplereffekten
 Georg Andreas Bull (1829–1917), norsk arkitekt
 Andreas Tostrup Urbye (1869–1955), norsk jurist og politiker
 Andreas Papandreou (1919–1996), gresk politiker
 Broder Andreas (f. 1928), hollandsk bibelsmugler, grunnlegger av Open Doors
 Lars Andreas Larssen (1935–2014), norsk skuespiller
 Andreas Diesen (f 1945), norsk TV-personlighet
 Andreas Gursky (f 1955), tysk fotograf 
 Andreas Galtung (f 1958), norsk advokat og jusprofessor
 Andreas Aase (f 1967), norsk musiker og komponist
 John Andreas Andersen (f 1971), norsk filmfotograf
 B. Andreas Bull-Hansen (f 1972), norsk forfatter
 Andreas Tjernshaugen (f 1972), norsk sosiolog og politiker
 Andreas Viestad (f 1973), norsk forfatter, journalist og matskribent
 Lars Andreas Haug (f 1975), norsk jazzmusiker
 Ole Andreas Nilsen (f 1976), norsk fotballspiller
 Andreas Wilson (f 1981), svensk skuespiller
 Andreas Thorkildsen (f 1982), norsk friidrettsutøver
 Andreas Wiig (f 1983), norsk snowboardkjører
 Andreas Lubitz (1987–2015), tysk pilot

Annen bruk av navnet
 Andreaskors, kors formet som en X
 Andreaskorset (film)
 San Andreas-forkastningen, en geologisk forkastning i California, USA
 Grand Theft Auto: San Andreas, det syvende spillet i Grand Theft Auto-serien
 Kirk Andreas, landsby på Man

Referanser

Eksterne lenker 
 

Mannsnavn
Navn brukt i Bibelen